Цэнтральная раённая бібліятэка імя М. Засіма



**“Кніжныя героі запрашаюць”**

**Квэст па беларускай літаратуры**

Пружаны, 2023

*(удзельнікаў гульні сустракае вядучая)*

**Вяд.** Добры вечар, госці дарагія! Сёння свята ў нас вялікае, сёння беларускія кніжныя героі вырашылі з вамі сустрэцца і паіграць. Надакучыла ім у кніжках хавацца, вырашылі яны ў свет выйсці, сябе паказаць ды і вас заадно пацешыць. Кожны з гэтых герояў лічыць сябе самым-самым, таму і заданні для вас падрыхтавалі яны самыя-самыя… не, не цяжкія, а самыя-самыя цікавыя. З пяццю героямі вы пазнаёміцеся. І пяць заданняў вы павінны выканаць і атрымаць жэтон. Калі пяць жэтонаў у вас будзе, спяшаецеся да мяне за прыемным падарункам. Гульня пачынаецца! Поспехаў вам!

**“Пляцоўка Найпрыгажэйшай”**

*(удзельнікаў квэста сустракае Бандароўна)*

**Бандароўна:** Вітаю вас! Ці пазналі вы мяне? Ці пазналі самую прыгожую гераіню беларускіх кніг? *(удзельнікі гульні адказваюць)* Тады паслухайце, як апісваў мяне аўтар.

Хараства такога ў свеце

Не было, не будзе;

Аб ёй людзі гаварылі,

Як аб нейкім цудзе.

Як маліны, яе губкі,

А твар; як лілея,

Як дзве зоркі, яе вочы.

Гляне – свет яснее.

З плеч сплываюць яе косы,

Як бы сонца косы,

І іскрацца, як на сонцы

Брыльянцісты росы.

Рост высокі, стан павабны,

Ўся, як цень, павеўна,

Як ідзе яна, бывала, -

Набок каралеўна!

Так хто я? Здагадаліся? *(удзельнікі гульні адказваюць)* Я – Бандароўна, галоўная гераіня аднайменнай паэмы Янкі Купалы. І заданне у мяне для вас зусім нескладанае. Скласці пазл майго партрэта. Пачынайце! *(удзельнікі складваюць пазл)* Трымайце жэтон *(Бандароўна аддае ўдзельнікам гульні жэтон).* Спяшайцеся за наступнымі. Лёгкіх вам заданняў!

**“Пляцоўка Найдабрэйшага”**

*(удзельнікаў квэста сустракае дзядзька Антось)*

**Дзядзька Антось:** Добры вечар, даражэйшыя! Рад сустрэчы! Рад! Я самы найдабрэйшы сярод кніжных герояй. Хто я? *(удзельнікі гульні адказваюць)* Калі не пазналі, паслухайце пра мяне.

Ён невысок, не надта ёмак,

Ды карчавіты і няўломак,

А волас мае цёмна-русы,

І зухаўскія яго вусы

У меру доўгі, густаваты,

Угору чуць канцы падняты;

А вочы шэры, невялічкі,

Глядзяць прыветна, як сунічкі,

Але раптоўна і адразу

Не расчытаеш іх выразу:

То смех, то хітрасць з іх бліскае,

То дабрата, але якая!

Пазналі мяне? *(удзельнікі гульні адказваюць)* Я – дзядзька Антось з паэмы Якуба Коласа “Новая зямля”. І вось, што яшчэ пісаў пра мяне аўтар.

Што ні замысліць, то ўсё зробіць,

І так прыгоніць, так аздобіць,

Што і для вока нават міла.

І ўсё выразна гаварыла,

Што ён не толькі гаспадар,

Але й прыроджаны штукар,

Якіх на свеце не так многа.

Я сапраўды люблю працаваць і таму прапаную вам мне дапамагчы і перабраць фасолю. Каляровую аддзяліць ад белай. Удачы! *(удзельнікі гульні перабіраюць фасолю)* Трымайце жэтон *(дзядзька Антось аддае ўдзельнікам гульні жэтон).* Спяшайцеся далей, працавітыя вы мае.

**“Пляцоўка Наймудрэйшай”**

*(удзельнікаў квэста сустракае бабка Мар`я)*

Прывітанне! Падыходзьце, калі ласка да мяне! Хоць я і знахарка, але зла нікому не раблю. Ці пазналі вы мяне? *(удзельнікі гульні адказваюць)* Аб маім знахарстве ўсюды кажуць: у Хатовічах, у Малкавічах, у Ганцавічах – усюды! Нават з-пад самага Пінска прыходзяць і прыязджаюць. Навучылася я шаптаць і людзям дапамагаю. Так хто я? *(удзельнікі гульні адказваюць)* Я – бабка Мар`я з рамана Якуба Коласа “На ростанях”. Шмат я ведаю прыказак і прымавак. А гэта народная мудрасць, якой я з вамі хачу падзяліцца. Але штосьці разгубілася я і пераблытала пачатак і канец прымавак *(бабка Мар`я паказвае на надрукаваныя паперкі з пачаткамі і канцоўкамі прымавак)*. Дапамажыце мне, калі ласка. Складзіце прымаўкі правільна *(удзельнікі гульні злучаюць прымаўкі)*

Прымаўкі: *Сам харош, (а розуму ні на грош);*

*Ліхі чалавек і за лучыну (знойдзе прычыну);*

*Хто многа гаворыць, (той мала робіць);*

*Чорную душу (і залаты язык не схавае);*

*Кепскае адразу відаць, (а добрае ўбачыць трэба).*

Трымайце жэтон *(бабка Мар`я аддае ўдзельнікам гульні жэтон).* Народнай мудрасці вы пазналі, мудрэй павінна сталі. Далей рушце, смялей!

**“Пляцоўка Найсумнейшай”**

*(удзельнікаў квэста сустракае Галя)*

Падыходзьце да мяне, госці дарагія! Раскажу я вам сваю сумную гісторыю. Як любіла я сільна-сільна, але выйшла замуж за нялюбага і жыла з ім на хутары. Шмат працавала, але шчасця так і не спазнала. Хто пазнаў мяне? *(удзельнікі гульні адказваюць)* Вось як апісаў мяне аўтар:

“Прыгожай, спраўнай вырастала. Бровы – шнурочкам, вялікія карыя вочы, маленькій спрытныя рукі і лёгкія ножкі. Чырвоная хусцінка з вышытамі над ілбом пшанічнымі каласамі. А пойдзе ў танец – пастой ды паглядзі!”.

Вось такая я. Ці здагадаліся цяпер хто я? *(удзельнікі гульні адказваюць)* Я – Галя з аднайменнага апавядання Янкі Брыля. І шчасце для мяне не ў багацці і не ў грошах. А ў тым, каб кожны пражыты дзень быў напоўненым радасцю ад прысутнасці любімага чалавека. Без якога цяжка ці проста немагчыма жыць. Таму і для вас я падрыхтавала заданне, звязанае з каханнем. Давайце ўспомнім разам самых вядомых беларускіх кніжных закаханых. Паглядзіце *(Галя паказвае надрукаваныя лісткі з імёнамі кніжных герояў),* на гэтых лістах імёны закаханых. Вы павінны злучыць іх правільна. Пачынайце.

*Паўлінка – Якім (камедыя “Паўлінка” Я. Купала),*

*Ядвіся - Андрэй Лабановіч (раман “На ростанях” Я. Колас),*

*Галя – Сярожа (апавяданне “Галя” Я. Брыль),*

*Ганна Чарнушка – Васіль Дзяцел (раман “Людзі на балоце” І. Мележ),*

*Саша Траянава – Пятро Шапятовіч (раман “Трывожнае шчасце” І. Шамякін),*

*Вольга Ляновіч – Алесь Шпак (аповесць “Гандлярка і паэт” І. Шамякін).*

Трымайце жэтон *(Галя аддае ўдзельнікам гульні жэтон).* Прыемных вам уражанняў і дзён, напоўненых каханнем.

**“Пляцоўка Найвесялейшага”**

*(удзельнікаў квэста сустракае Самсон Самасуй)*

Калі ласка да мяне! Весялей! Весялей! Я самы вясёлы герой з усіх. Люблю пажартаваць і разыграць каго-небудзь. Праўда потым сам ад гэтага пакутую. Так з якой я кнігі? *(удзельнікі гульні адказваюць)* Калі не здагадаліся, тады яшчэ паслухайце:

“Я скажу ўсім, хто гэтага пачаў-бы дамагацца, што я — сучасны чалавек. Я з мужыкоў. Мой бацька, дзед, прадзед, прапрадзед, прапрапра... і г.д. усе былі мужыкамі. Я надзвычайна гарды тым, што маю мужыцкі твар і асабліва нос у форме бульбы. У залежнасці ад гэтага і розум мой ёсць розум выразна мужыцкі. Мне могуць сказаць, што няма такой катэгорыі, як мужыцкі розум, а я скажу, што ў мяне толькі такі і ёсць. Яшчэ пра сябе скажу, што іншы раз я вельмі абураны ангельскімі імпэрыялістамі, здаецца, горла ім перарэзаў бы, а ў другі раз салодка мару аб прынадах буржуазнага жыцця. Так салодка мару, што пасля і самому сорамна робіцца. Нават чырванею. Мой лепшы сябра, настаўнік Мамон, жартуючы кажа:

— У цябе ўсё мужыцкае, а пуза панскае!”.

І хто ж я? *(удзельнікі гульні адказваюць)* Я – Самсон Самасуй з рамана Андрэя Мрыя “Запіскі Самсона Самасуя”. А вось мне цікава, якія яшчэ вясёлыя беларускія творы вы ведаеце. Зараз пабачым. Я буду называць назву твора, а вы ўспамінаць аўтара. Пачынаем!

1. Трагікамедыя “Трыбунал” (Андрэй Макаёнак);
2. Камедыя “Паўлінка” (Янка Купала);
3. Камедыя “Хто смяецца апошнім?” (Кандрат Крапіва);
4. Камедыя “Выбачайце, калі ласка!” (Андрэй Макаёнак);
5. Трагікамедыя “Тутэйшыя” (Янка Купала);
6. Байка “Дзед і баба” (Кандрат Крапіва);
7. Камедыя “Амністыя” (Мікола Матукоўскі);
8. Байка “Дыпламаваны Баран” (Кандрат Крапіва).

Трымайце жэтон *(Самсон Самасуй аддае ўдзельнікам гульні жэтон).* Павесялілісь разам і хопіць. Крочце далей, даражэнькія.

**Вяд.:** Вось і завяршылася ваше знаёмства з беларускімі кніжнымі героямі. Усе жэтоны сабралі?*(удзелінікі гульні паказваюць свае жэтоны і атрымліваюць падарункі)* Віншую вас, знаўцы беларускай літаратуры, з паспяховым праходжаннем квэста! Добрых вам кніг і пабольш прыемных часін за чытаннем!

Склад.: нам. дырэктара ДУК “Пружанская ЦБС” Алексеева В. В.

**Спіс літаратуры:**

1. Брыль, Я. Збор твораў. У 10 т. Т. 1. Апавяданні і лірычныя замалёўкі, 1937-1966 / Янка Брыль ; падрыхт. тэкстаў і камент. А. Шамякінай ; прадм. М. Тычыны ; Нац. акад. навук Беларусі, Цэнтр даслед. беларус. культуры, мовы і літ. НАН Беларусі, Інст-т літаратуразнаўства імя Янкі Купалы. – Мінск : Мастацкая літаратура, 2018. – 622 с. : іл.
2. Колас, Я. На ростанях : трылогія / Якуб Колас. – Мінск : Мастацкая літаратура, 2019. – 655 с.
3. Колас, Я. Новая зямля : паэма : для сярэд. і ст. шк. узросту / Якуб Колас ; прадм. М. Мушынскага. – Мінск : Мастацкая літаратура, 2012. – 333 с. – (Бібліятэка школьніка).
4. Купала, Я. Вершы. Паэмы. П'есы / Янка Купала. – Мінск : Харвест, 2007. - 703с. - (Б-ка союза писателей Беларуси).
5. Мрый, А. Запіскі Самсона Самасуя : раман / Андрэй Мрый. – Мінск : Мастацкая літаратура, 2006. – 111 с.